На основу члана 2. тачка 1) алинеја 3, тачка 2) алинеја 4, тачка 3) алинеја 3, тачка 4) алинеја 3, члана 10. Покрајинске скупштинске одлуке о додели буџетских средстава за финансирање и суфинансирање програмских активности и пројеката у области основног и средњег образовања и васпитања и ученичког стандарда у Аутономној покрајини Војводини („Службени лист АПВ“ бр. 14/15 и 10/17) и члана 16. став 2. Покрајинске скупштинске одлуке о покрајинској управи („Службени лист АПВ“ бр. 37/14, 54/14-др. Одлука, 37/16, 29/17, 24/19, 66/20 и 38/21 ) покрајински секретар за образовање, прописе, управу и националне мањине - националне заједнице, д о н о с и

ПРАВИЛНИК О ДОДЕЛИ БУЏЕТСКИХ СРЕДСТАВА ПОКРАЈИНСКОГ СЕКРЕТАРИЈАТА ЗА ОБРАЗОВАЊЕ, ПРОПИСЕ, УПРАВУ, НАЦИОНАЛНЕ МАЊИНЕ- НАЦИОНАЛНЕ ЗАЈЕДНИЦЕ ЗА ФИНАНСИРАЊЕ И СУФИНАНСИРАЊЕ РЕКОНСТРУКЦИЈЕ, АДАПТАЦИЈЕ, САНАЦИЈЕ, ИНВЕСТИЦИОНО И ТЕКУЋЕ ОДРЖАВАЊЕ ОБЈЕКАТА УСТАНОВА ОСНОВНОГ, СРЕДЊЕГ ОБРАЗОВАЊA И ВАСПИТАЊА, УЧЕНИЧКОГ СТАНДАРДА И ПРЕДШКОЛСКИХ УСТАНОВА НА ТЕРИТОРИЈИ AУТОНОМНЕ ПОКРАЈИНЕ ВОЈВОДИНЕ

Члан 1.

Овим правилником се уређује начин, услови и критеријуми доделе буџетских средстава за финансирање и суфинансирање реконструкције, адаптације, санације, инвестиционо и текуће одржавање објеката установа основног, средњег образовањa и васпитања, ученичког стандарда и предшколских установа на територији Аутономне покрајине Војводине у складу са апропријацијама одобреним одлуком о буџету Аутономне покрајине Војводине у оквиру посебног раздела Покрајинског секретаријата за образовање, прописе, управу и националне мањине - националне заједнице (у даљем тексту: Секретаријат).

Сви појмови који се користе у овом правилнику у мушком граматичком роду обухватају мушки и женски род лица на који се односе.

Члан 2.

Право на доделу средстава имају установе основног и средњег образовања и васпитања и ученичког стандарда на територији АП Војводине, чији је оснивач Република Србија, аутономна покрајина или јединица локалне самоуправе и јединице локалне самоуправе, за потребе предшколских установа, на територији АП Војводине (у даљем тексту: корисници).

**Члан 3.**

За реализацију активности предвиђено је **375.000.000,00 динара.**

Средства из става 1. овог члана додељиваће се путем конкурса који се објављује у „Службеном листу Аутономне покрајине Војводине“ и на интернет страници корисника буџетских средстава, а обавештење о конкурсу и адреса интернет презентације на којој је објављен конкурс објављује се у најмање једним дневним новинама који се дистрибуирају за целу територију Републике Србије.

Конкурс или обавештење о конкурсу и адресу интернет презентације на којој је објављен конкурс, могу се објавити и на језицима националних мањина – националних заједница, који су у службеној употреби у раду органа Аутономне покрајине Војводине.

Конкурс је отворен **од 05.02.2025.године до 07.03.2025.године.**

Конкурс садржи податке о називу акта на основу ког се расписујe конкурс, висину укупних средстава предвиђених за доделу по конкурсу, о томе ко може да се пријави на конкурс и за које намене, критеријуме по којима ће се рангирати пријаве на конкурсу, начин и рок за подношење пријава на конкурс, као и другу документацију којом се доказуjе испуњеност услова и критеријума за подношење пријаве на конкурс.

Документација поднета на конкурс се не враћа.

Члан 4.

Пријава на конкурс се подноси на јединственом обрасцу који се објављује на интернет страници Секретаријата у року који по правилу не може бити краћи од 15 дана од дана објављивања конкурса.

Број пријава које један подносилац пријаве може да поднесе није ограничен, осим у случају да је конкурсом одређено другачије.

Документацију која се подноси уз пријаву на конкурс, Секретаријат ће прописати у конкурсу.

Секретаријат задржава право да од подносиоца пријаве, по потреби, затражи додатну документацију и информације.

Члан 5.

Покрајински секретар надлежан за послове образовања (у даљем тексту: покрајински секретар) образује Комисију за спровођење конкурса за финансирање и суфинансирање реконструкције, адаптације, санације, инвестиционо и текуће одржавање објеката установа основног, средњег образовањa и васпитања, ученичког стандарда и предшколских установа на територији Аутономне покрајине Војводине (у даљем тексту: Комисија).

Чланови Комисије дужни су да потпишу изјаву да немају приватни интерес у вези са радом и одлучивањем комисије, односно спровођењем конкурса (изјава о непостојању сукоба интереса).

Сукоб интереса постоји ако су члан комисије или чланови његове породице (брачни или ванбрачни друг, дете или родитељ) запослени или чланови органа корисника који учествује на конкурсу или било ког другог правног субјекта повезаног на било који начин са тим корисником, или у односу на те кориснике има било који материјални или нематеријални интерес, супротан јавном интересу и то у случајевима породичне повезаности, економских интереса или другог заједничког интереса.

Члан комисије потписује изјаву пре предузимања прве радње у вези са конкурсом.

У случају сазнања да се налази у сукобу интереса, члан комисије је дужан да о томе одмах обавести остале чланове комисије и да се изузме из даљег рада комисије. О решавању сукоба интереса Секретаријат одлучује у сваком случају посебно, а када утврди сукоб интереса, именоваће у Комисију новог члана као замену.

Комисија разматра поднете пријаве на конкурс.

Комисија утврђује испуњеност прописаних услова на конкурсу.

Након разматрања поднетих пријава на конкурс, Комисија сачињава предлог расподеле средстава и доставља га покрајинском секретару.

Члан 6.

Након истека рока за подношење пријава, Комисија приступа разматрању пријава.

Комисија ће решењем одбацити непотпуне или неправилно попуњене пријаве тј. пријаве у којима нису попуњена сва обавезна поља (поља која нису обавезна су наведена у обрасцу пријаве) као и пријаве које нису потписане и печатиране, као и неблаговремене пријаве.

Комисија ће решењем одбацити и недопуштене пријаве, и то:

* пријаве поднете од стране лица која су неовлашћена и субјеката који нису предвиђени конкурсом;
* пријаве које се не односе на конкурсом предвиђене намене из члана 1. овог Правилника;
* пријаве корисника који у претходној календарској години нису оправдали средства додељена из буџета Аутономне покрајине Војводине кроз финансијске и наративне извештаје.

Подносилац пријаве има право да поднесе жалбу на решење о одбацивању у року од осам дана од дана достављања решења. Одлуку о жалби, која мора бити образложена, Секретаријат доноси у року од 15 дана од дана њеног пријема.

**Члан 7.**

Критеријуми за оцену пријава су:

|  |  |  |
| --- | --- | --- |
| Редни  број | Критеријуми | Бодови |
| 1 | значај реализације пројекта у односу на безбедност и здравље деце/ученика, наставника и запослених који користе објекте | 0-30 |
| 2 | значај реализације пројекта у односу на подизања квалитета и модернизације извођење васпитно – образовног рада и услова за боравак ученика и запослених | 0-20 |
| 3 | значај реализације пројекта у односу на побољшање енергетске ефикасности објеката односно уштеде горива за загревање објеката | 0-10 |
| 4 | финансијска оправданост пројекта | 0-10 |
| 5 | постојање других извора финансирања –суфинансирање реализације пројекта | 0-10 |
| 6 | одрживост – дуготрајност ефекта побољшања услова коришћења објекта након реализације пројекта | 0-10 |
| 7 | активности које су предузете у циљу реализације пројекта | 0-5 |
| 8 | степен развијености јединице локалне самоуправе на чијој територији се налази установа образовања | 0-5 |

Члан 8.

У складу с критеријумима дефинисаним у Конкурсу и Правилнику, Комисија формира ранг листу подносиоца пријава, с предлогом за расподелу средстава опредељених конкурсом.

Покрајински секретар разматра предлог Комисије с ранг листом и одлучује о расподели средстава корисницима решењем, у року од 30 дана од дана доставе предлога Комисије за доделу средстава.

Решење из става 1. овог члана јесте коначно.

Решење из става 1. овог члана са табеларним прегледом који садржи податке о додели средстава објављује се на интернет презентацији Покрајинског секретаријата.

Члан 9.

Обавезу доделе средстава Секретаријат преузима на основу уговора, у смислу закона којим се уређује буџетски систем.

Члан 10.

Корисник је дужан да додељена средства користи наменски и законито, а неутрошена средства да врати у буџет АП Војводине.

Корисник је у обавези да поднесе извештај о коришћењу средстава, најкасније у року од 15 (петнаест) дана од утврђеног рока за реализацију намене, за коју су средства додељена, са припадајућом документацијом коју су оверила одговорна лица.

Корисник је у обавези да добијена средства врати у буџет АП Војводине, уколико се утврди да се средства не користе за реализацију намене за коју су додељена.

У случају сумње да додељена средства у појединим случајевима нису наменски коришћена, Секретаријат ће покренути поступак пред надлежном буџетском инспекцијом, ради контроле наменског и законитог коришћења средстава.

Члан 11.

Даном ступања на снагу овог правилника престаје да важи Правилник о додели буџетских средстава Покрајинског секретаријата за образовање, прописе, управу, националне мањине- националне заједнице за финансирање и суфинансирање модернизације инфраструктре установа основног и средњег образовања и васпитања и ученичког стандарда на територији АП Војводине (''Службени лист АПВ'', број 7/23), Правилник о измени и допуни Правилника о додели буџетских средстава Покрајинског секретаријата за образовање, прописе, управу, националне мањине- националне заједнице за финансирање и суфинансирање модернизације инфраструктре установа основног и средњег образовања и васпитања и ученичког стандарда на територији АП Војводине (''Службени лист АПВ'', број 5/24), Правилник о додели буџетских средстава Покрајинског секретаријата за образовање, прописе, управу, националне мањине-националне заједнице за финансирање и суфинансирање модернизације инфраструктуре предшколских установа на територији АП Војводине (''Службени лист АПВ'', број 7/23) и Правилник о допуни Правилника о додели буџетских средстава Покрајинског секретаријата за образовање, прописе, управу, националне мањине-националне заједнице за финансирање и суфинансирање модернизације инфраструктуре предшколских установа на територији АП Војводине (''Службени лист АПВ'', број 5/24).

Члан 12.

Овај правилник ступа на снагу даном објављивања у "Службеном листу Аутономне покрајине Војводине", а биће постављен и на званичној интернет страници Покрајинског секретаријата за образовање, прописе, управу и националне мањине националне заједнице.

Број: 000206008 2025 09427 004 001 000 001

Нови Сад, 28.01.2025. године

ПОКРАЈИНСКИ СЕКРЕТАР

Ótott Róbert  
 (Роберт Отот)